|  |  |
| --- | --- |
|  | **«Προηγμένες Καρδιοπνευμονικές Εφαρμογές - Τεχνικές Εξωσωματικής Κυκλοφορίας»**  **Master of Science “Advanced Cardiopulmonary Practice - Cardiovascular Perfusion Science”**  **Θεσσαλονίκη, 7/6/2021**  **Αρ. Πρωτ.:2**  **Προκήρυξη θέσεων για την υποβολή αιτήσεων εισακτέων**  **μεταπτυχιακών φοιτητών**  **στο Πρόγραμμα Μεταπτυχιακών Σπουδών**  **με τίτλο**  **Π.Μ.Σ. «ΕΦΑΡΜΟΣΜΕΝΟΣ ΠΡΟΓΕΝΝΗΤΙΚΟΣ ΕΛΕΓΧΟΣ»**  **"MSc-APPLIED PRENATAL DIAGNOSIS"**  Στο Τμήμα Ιατρικής, της Σχολής Επιστημών Υγείας του Α.Π.Θ. πρόκειται να λειτουργήσει από το χειμερινό εξάμηνο του ακαδημαϊκού έτους 2021-2022, το Πρόγραμμα Μεταπτυχιακών Σπουδών (ΠΜΣ) με τίτλο «**Εφαρμοσμένος Προγεννητικός Έλεγχος**», (ΦΕΚ δημοσίευσης ίδρυσης, 2300/Β΄/1-6-2021).  Το ΠΜΣ με τίτλο "Εφαρμοσμένος Προγεννητικός Έλεγχος" έχει ως **γνωστικό αντικείμενο** την εκπαίδευση των μεταπτυχιακών φοιτητών/τριων στις σύγχρονες επιστημονικές εξελίξεις και στην προαγωγή της γνώσης και την ανάπτυξη της έρευνας στο αντικείμενο του προγεννητικού ελέγχου. Ο προγεννητικός έλεγχος εστιάζει στη διερεύνηση των προβλημάτων μεταξύ ενός μεγάλου πληθυσμού με προσιτές και μη επεμβατικές μεθόδους. Η προγεννητική διάγνωση επικεντρώνεται στην αναζήτηση πρόσθετων λεπτομερών πληροφοριών συγκεκριμένων παθήσεων και οι μέθοδοί της μπορεί να είναι περισσότερο επεμβατικές.  **Η έναρξη** των μαθημάτων ορίζεται **τον Οκτώβριο** του 2021 και η γλώσσα διδασκαλίας των μαθημάτων και της συγγραφής της διπλωματικής εργασίας θα είναι η **ελληνική.**  Η χρονική διάρκεια φοίτησης διαρκεί **τρία** (3) ακαδημαϊκά εξάμηνα και οδηγεί, μετά την επιτυχή εκπόνηση της διπλωματικής εργασίας, στην απονομή του Διπλώματος Μεταπτυχιακών Σπουδών (ΔΜΣ) στο γνωστικό αντικείμενο του "Εφαρμοσμένου Προγεννητικού Ελέγχου". Το ΠΜΣ θα πιστώνεται συνολικά με **90** ECTS, σύμφωνα με το Ευρωπαϊκό Σύστημα Πιστωτικών Μονάδων, και παρέχει **ενιαίο** πρόγραμμα σπουδών**,** δεν διαχωρίζεται σε ειδικεύσεις.  **Ο αριθμός των εισακτέων** ετησίως ορίζεται, κατ’ ανώτατο όριο, σε **τριάντα** **(30)** μεταπτυχιακούς φοιτητές, με δυνατότητα τροποποίησης του αριθμού, ανάλογα με τις αιτήσεις των υποψηφίων και τη δυνατότητα του προγράμματος.  **Οι κατηγορίες των υποψηφίων** που μπορούν να γίνουν δεκτοί για την παρακολούθηση των Προγραμμάτων Μεταπτυχιακών Σπουδών, σύμφωνα με το άρθρο 34, παρ. 1.7 και 8 του ν. 4485/2017, είναι:  1) Κάτοχοι τίτλων πρώτου κύκλου σπουδών Πανεπιστημίων της ημεδαπής και αναγνωρισμένων ομοταγών Ιδρυμάτων της αλλοδαπής (άρθρο 34, παρ. 1, 7 και 8 του Ν. 4485/2017).  2) Μέλη των κατηγοριών Ε.Ε.Π., Ε.ΔΙ.Π. και Ε.Τ.Ε.Π., εφόσον πληρούν τις προϋποθέσεις του πρώτου εδαφίου της παρ. 1 του άρθρου 34 του Ν.4485/2017, μπορούν να εγγραφούν ως υπεράριθμοι και μόνο ένας κατ΄ έτος ανά Π.Μ.Σ., που οργανώνεται σε Τμήματα του Ιδρύματος που υπηρετούν, το οποίο είναι συναφές με τον τίτλο σπουδών και το έργο που επιτελούν στο οικείο Ίδρυμα.  3) Δίπλωμα Μεταπτυχιακών Σπουδών δεν απονέμεται σε φοιτητή του οποίου ο τίτλος σπουδών του πρώτου κύκλου από ίδρυμα της αλλοδαπής, δεν έχει αναγνωριστεί από τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.), σύμφωνα με το ν. 3328/2005 (Α' 80).  **Ειδικότερα,** στο ΠΜΣ με τίτλο «**Εφαρμοσμένος Προγεννητικός Έλεγχος**» θα γίνονται δεκτοί απόφοιτοι Τμημάτων Α΄ κύκλου σπουδών Ιατρικής, Μαιευτικής,(υπό την προϋπόθεση έκδοσης ΦΕΚ) Βιολογίας ή Γενετικής, Μοριακής Βιολογίας, Βιολογικών Εφαρμογών και Τεχνολογιών, Βιοχημείας και Βιοπληροφορικής, υποψήφιοι ή ειδικευόμενοι για την ειδικότητα της Μαιευτικής, των Πανεπιστημίων της ημεδαπής ή αναγνωρισμένων ομοταγών Ιδρυμάτων της αλλοδαπής (παρ. 1, άρθ. 43, Ν 4485/2017). Υποψηφιότητα για το ΠΜΣ μπορούν να θέσουν και **οι τελειόφοιτοι/ες φοιτητές/τριες των ανωτέρω Τμημάτων,** με την προϋπόθεση να έχουν αποφοιτήσει πριν από την έγκριση του τελικού πίνακα των υποψηφίων που θα γίνουν αποδεκτοί στο ΠΜΣ.  Οι υποψήφιοι για τη συμμετοχή τους στη διαδικασία αξιολόγησης θα πρέπει να υποβάλλουν τα παρακάτω δικαιολογητικά:  α) Αίτηση συμμετοχής στο Π.Μ.Σ.  β) Σύντομο υπόμνημα για τους λόγους επιλογής και της πρόθεσης συμμετοχής τους στο Π.Μ.Σ.  γ) Αντίγραφο τίτλων σπουδών ελληνικού Πανεπιστημίου ίδιου Τμήματος και πιστοποιητικό ισοτιμίας από το ΔΟΑΤΑΠ, σε περίπτωση πτυχιούχων πανεπιστημίων του εξωτερικού.  δ) Βιογραφικό σημείωμα στο οποίο αναφέρονται αναλυτικά οι σπουδές, η διδακτική ή/και επαγγελματική εμπειρία, η επιστημονική και κοινωνική δραστηριότητα του υποψηφίου.  ε) Για τη συμμετοχή των υποψηφίων στη διαδικασία επιλογής του Π.Μ.Σ. απαραίτητη θεωρείται, η γνώση ξένης γλώσσας (τουλάχιστον επιπέδου Β2),η οποία, όταν δεν είναι βεβαιωμένα η μητρική τους, πιστοποιείται είτε με πτυχίο αντίστοιχου ξενόγλωσσου πανεπιστημιακού τμήματος είτε με κατοχή τουλάχιστον αναγνωρισμένων διπλωμάτων επάρκειας Β2. (*Το επίπεδο γλωσσομάθειας της ξένης γλώσσας αποδεικνύεται από με τους εξής τρόπους: α) Κρατικό Πιστοποιητικό του ν. 2740/1999 όπως αντικαταστάθηκε με την παρ. 19 του άρθρου 13 του Ν. 3149/2003, β) Με πτυχίο Ξένης Γλώσσας και Φιλολογίας ή Πτυχίο Ξένων Γλωσσών Μετάφρασης και Διερμηνείας της ημεδαπής ή αντίστοιχο και ισότιμο σχολών της αλλοδαπής, γ) Με Πτυχίο, προπτυχιακό ή μεταπτυχιακό δίπλωμα ή διδακτορικό δίπλωμα οποιουδήποτε αναγνωρισμένου ιδρύματος τριτοβάθμιας εκπαίδευσης της αλλοδαπής, δ) Με Απολυτήριο τίτλο ισότιμό των ελληνικών σχολείων Δευτεροβάθμιας Εκπαίδευσης, εφόσον έχουν αποκτηθεί μετά από κανονική φοίτηση τουλάχιστον έξι ετών στην αλλοδαπή. Η άδεια επάρκειας διδασκαλίας ξένης γλώσσας δεν αποδεικνύει τη γνώση ξένης γλώσσας (Π.Δ. 347/2003). Οι υποψήφιοι που είναι κάτοχοι της σχετικής άδειας πρέπει να προσκομίσουν επικυρωμένο αντίγραφο και ακριβή μετάφραση του τίτλου σπουδών βάσει του οποίου εκδόθηκε η άδεια επάρκειας διδασκαλίας ξένης γλώσσας).*  στ) Φωτοτυπία των δύο όψεων της αστυνομικής ταυτότητας / διαβατηρίου.  Η επιλογή των εισακτέων γίνεται με βάση την αξιολόγηση του φακέλου των δικαιολογητικών και προσωπική συνέντευξη από την Επιτροπή Επιλογής Εισακτέων. Η ημερομηνία διεξαγωγής της προσωπικής συνέντευξης θα ανακοινωθεί στην ιστοσελίδα του Τμήματος Ιατρικής, μετά τη λήξη της ημερομηνίας υποβολής αιτήσεων.  Το σύνολο των μορίων που προκύπτουν από τη συνεκτίμηση των κριτηρίων, προσμετρώνται ως εξής:   1. Ο γενικός βαθμός του πτυχίου, πολλαπλασιαζόμενος επί τον συντελεστή 1 (κατ’ ανώτατο όριο **10 μόρια**). 2. Η αναλυτική βαθμολογία στα προπτυχιακά μαθήματα, ειδικά στα συναφή με το γνωστικό πεδίο του ΠΜΣ, (κατ’ ανώτατο όριο **10 μόρια)**. 3. Η προηγούμενη ερευνητική δραστηριότητα, η συμμετοχή σε εκπαιδευτικά προγράμματα επαγγελματικής κατάρτισης, μετεκπαίδευσης ή εξειδίκευσης, σε συναφές αντικείμενο με αυτό του ΠΜΣ, (κατ’ ανώτατο όριο **10 μόρια)**. 4. Η ενδεχόμενη επαγγελματική εμπειρία, η προσωπική στόχευση για ενασχόληση με το επιστημονικό πεδίο του προγεννητικού ελέγχου (κατ’ ανώτατο όριο **10 μόρια)**. 5. Η γνώση ανώτερου (Β2) ή ανώτατου (Γ2) επιπέδου ξένης γλώσσας λαμβάνει κατ' ανώτατο όριο **5 μόρια**. 6. Τα επιστημονικά ενδιαφέροντα του υποψήφιου και οι λόγοι επιλογής του συγκεκριμένου Π.Μ.Σ. που αναφέρονται στο υπόμνημά του, αξιολογούνται από 1 **έως 5 μόρια.** 7. Στην προσωπική συνέντευξη αξιολογούνται η επιστημονική κατάρτιση, η ερευνητική εμπειρία του υποψήφιου, η συναφής εξωπανεπιστημιακή δραστηριότητα. Ο βαθμός της προφορικής συνέντευξης πολλαπλασιάζεται επί τον συντελεστή 3 (κατ’ ανώτατο όριο **30 μόρια**).   Ο ανώτατος αριθμός μορίων που μπορεί να συγκεντρώσει ο υποψήφιος καθορίζεται στα **80 μόρια.**  Με βάση την τελική βαθμολογία κάθε υποψηφίου, καταρτίζεται κατάλογος με αξιολογική σειρά και ο τελικός πίνακας των επιτυχόντων επικυρώνεται από τη Συνέλευση του Τμήματος Ιατρικής.  Οι ενδιαφερόμενοι καλούνται να αποστείλουν από **7/6/2021** έως και **31/8/2021** εμπρόθεσμα τις αιτήσεις τους, μαζί με τα απαιτούμενα συνοδευτικά έγγραφα, είτε μέσω ηλεκτρονικού ταχυδρομείου στο **e-mail: cchatzakis@gmail.com (κ. Χ. Χατζάκη)**, είτε με συστημένη ταχυδρομική αποστολή του φακέλου υποψηφιότητας με την ένδειξη "ΠΜΣ-Εφαρμοσμένος Προγεννητικός Έλεγχος", στην ακόλουθη ταχυδρομική διεύθυνση:  *Αριστοτέλειο Πανεπιστήμιο Θεσσαλονίκης, Σχολή Επιστημών Υγείας, Τμήμα Ιατρικής,* ***Γραμματεία-Γραφείο Προγραμμάτων Μεταπτυχιακών Σπουδών,*** *κτίριο ΚΕΔΙΠ Ιατρικής (έναντι Νοσ. ΑΧΕΠΑ), Τ.Κ. 54124, Θεσσαλονίκη.*  Για τη συμμετοχή στο πρόγραμμα προβλέπεται η καταβολή τελών φοίτησης, συνολικού ύψους **δύο χιλιάδων εκατό** (**2.100**) ευρώ και η καταβολή τους θα γίνεται σε τρεις (3) ισόποσες δόσεις και σε ημερομηνίες που θα οριστούν στην αρχή του Α΄εξαμήνου. Η εγγραφή των φοιτητών θεωρείται οριστική μετά την καταβολή της πρώτης δόσης των τελών φοίτησης.  Περισσότερες πληροφορίες και για την αίτηση συμμετοχής οι ενδιαφερόμενοι μπορούν να απευθύνονται: Στη Γραμματεία του ΠΜΣ, τηλ. επικοινωνίας, 6932-229675, **Δευτέρα-Παρασκευή και ώρες 11:00-13:00** ή στην ηλεκτρονική διεύθυνση **cchatzakis@gmail.com,** καθώς στην ιστοσελίδα του Τμήματος Ιατρικής www.med.auth.gr. |

Ο Πρόεδρος του Τμήματος Ιατρικής ΑΠΘ Ο Επιστημονικά Υπεύθυνος του ΠΜΣ

Κυριάκος Αναστασιάδης Αλέξανδρος Σωτηριάδης

Καθηγητής Καρδιοχειρουργικής Αν. Καθηγητής Μαιευτικής-Γυναικολογίας